skond ir-Regola 108 tar-Regoli ta' Proċedura Hanna Foltyn-Kubicka Barbara Kudrycka lill- Kummissjoni Suġġett: L-implimentazzjoni tas-sistema tal-kundizzjonalità fl-Istati Membri l-ġodda Wieħed mill-elementi ewlenin tar-riforma tal-politika agrikola komuni (CAP) fl-2003 kienet l-introduzzjoni tal-kundizzjonalità. Din is-sistema tfisser li l-bdiewa, li jmexxu l-attività agrikola tagħhom, iridu jkunu aktar attenti fir-rigward ta' ċerti regoli li għandhom x'jaqsmu ma' l-ambjent, mas-saħħa ta' l-annimali u l-pjanti, standards ta' benesseri għall-annimali u kundizzjonijiet agrikoli u ambjentali tajbin. Meta l-kontroll amministrattiv jiskopri li bidwi ma ssodisfax ir-rekwiżiti speċifikati, huwa se jkun suġġett għal tnaqqis parzjali jew sħiħ tal-pagamenti ta' għajnuna diretta tiegħu. Fl-Istati Membri l-ġodda, l-introduzzjoni tal-kundizzjonalità se tinvolvi spejjeż amministrattivi u ta' kontroll kbar ħafna. F'dan ir-rigward, għandu ovvjament jitqies il-livell imnaqqas ta' pagamenti diretti applikat fl-Istati Membri l-ġodda (NMS) meta jkunu ffissati skadenzi għall-implimentazzjoni tar-reġim tal-kundizzjonalità. L-applikazzjoni tal-firxa sħiħa tad-dispożizzjonijiet tal-kundizzjonalità qabel l-ammont ta' pagamenti diretti jilħaq il-livell ta' l-UE-15 jirriżulta f'aktar kundizzjonijiet dejjem aktar żbilanċjati għall-bdiewa ta' l-Istati Membri l-ġodda fir-rigward tar-restrizzjonijiet amministrattivi imposti fuqhom u l-livell ta' kumpens li jirċievu. Fil-qafas tad-diskussjoni dwar ir-rapport tal-Kummissjoni Ewropea dwar l-implimentazzjoni tal-kundizzjonalità, l-Istati Membri l-ġodda kkonċernati esprimew b'mod ċar u bi ftehim bejniethom il-proposta tagħhom rigward l-implimentazzjoni gradwali tas-sistema. Fid-dawl ta' l-argumenti mressqa hawn fuq, il-Kummissjoni se tqis il-possibilità li timplimenta s-sistema tal-kundizzjonalità b'mod gradwali mill-2009 u mill-2012 għall-Bulgarija u r-Rumanija u fl-ambitu tal-perjodu ta' introduzzjoni ta' sitt snin fl-Istati Membri l-ġodda?
Extracted from 15232945__OQ__O-2007-0047__MT.txt